b'\n_START_ARTICLE_\nS\xc5\xbd serija 362\n_START_SECTION_\nZgodovina\n_START_PARAGRAPH_\nLokomotivo so zasnovali v Italiji na podlagi serij FS E636 in FS E646. Med letoma 1962 in 1967 je v Jugoslavijo pri\xc5\xa1lo 40 lokomotiv, ki so spadale v podserijo 362-0xx in so vozile po Sloveniji in Hrva\xc5\xa1ki (odsek Zagreb\xe2\x80\x93Reka, ki je takrat bil elektrificiran na enosmerno napetost 3 kV). V letih 1968 in 1969 je bilo dostavljenih \xc5\xa1e 10 nekoliko izbolj\xc5\xa1anih lokomotiv, ki jim je bila dodeljena podserija 362-1xx._NEWLINE_Po razpadu Jugoslavije je Sloveniji pripadlo 18 teh lokomotiv. Do leta 2005 so vlekle potni\xc5\xa1ke in tovorne vlake po vseh slovenskih elektrificiranih progah. Takrat so kot zamenjavo zanje za\xc4\x8dele prihajati lokomotive serije 541, serijo 362 pa so zaradi zastarelosti in dotrajanosti pri\xc4\x8deli postopoma izlo\xc4\x8dati iz prometa. Dve lokomotivi (S\xc5\xbd 362-029 in S\xc5\xbd 362-031) so leta 2008 prodali zasebnemu prevozniku na \xc4\x8ce\xc5\xa1ko (od koder sta verjetno bili prodani naprej na Poljsko), ostale pa so izlo\xc4\x8dili do 14. julija 2009, ko je bila tudi poslovilna vo\xc5\xbenja. S\xc5\xbd 362-027 je prevzel \xc5\xbdelezni\xc5\xa1ki muzej Slovenskih \xc5\xbeeleznic, medtem ko ostale \xc4\x8daka razrez._NEWLINE_Hrva\xc5\xa1ka, kjer se je uveljavil vzdevek \xc5\xbeutka, je ob osamosvojitvi prejela 32 teh lokomotiv, med njimi vse podserije 362-1xx. Lokomotive, ki so jih pre\xc5\xa1tevil\xc4\x8dili v serijo H\xc5\xbd 1061, so zaradi postopne reelektrifikacije s 3 kV DC na 25 kV 50 Hz postopoma umikali iz prometa, nazadnje so vozile le \xc5\xa1e po obmo\xc4\x8dju Primorsko-goranske \xc5\xbeupanije (progi Zagreb\xe2\x80\x93Reka in Reka\xe2\x80\x93\xc5\xa0apjane), kjer je bila reelektrifikacija izvedena nazadnje. Dve lokomotivi sta bili predelani na hrva\xc5\xa1ko standardno napetost 25 kV 50 Hz (in pre\xc5\xa1tevil\xc4\x8deni v serijo 462, kasneje v H\xc5\xbd 1161 z nadimkom samantha). Zaradi dragega vzdr\xc5\xbeevanja so nadaljnjo predelavo prekinili in obe \xc5\xbee umaknili iz prometa. Vse lokomotive serije 362 oziroma 1061 so bile iz prometa izlo\xc4\x8dene decembra 2012.\n_START_SECTION_\nLastnosti\n_START_PARAGRAPH_\nLokomotive so vsebovale 6 uporovno krmiljenih elektromotorjev. Za razliko od "sodobnic" (seriji 342 in 363) je imela serija 362 tri mo\xc5\xbenosti vezave motorjev: zaporedno, vzporedno in tudi kombinirano. Zato je bila enostavnej\xc5\xa1a za regulacijo in je bilo preprosteje vzdr\xc5\xbeevati hitrost tudi na strmej\xc5\xa1ih vzponih. Kljub temu lokomotiva zaradi utesnjene in neudobne kabine, hrupa in "muhavosti" ni bila priljubljena med strojevodji.'